O Imperio Ruso conquirió a parte norte d'Azerbaichán a Persia, feito que se consumó en 1828. O gobierno ruso favoreixió a plegada d'armenios dende Persia y l'Imperio Otomán pa asegurar a suya posición a lo sud d'o Caucas. Os azerís encomenzoron a estar minoritarios en bella comarca y ciudat debant d'os armenios recient plegaus. Qualques azerís se facioron panturquistas y colabororon en a segunda fase d'o chenocidio armenio pero con menor importancia porque teneban menos medios y porque a posición de l'Armenia Oriental yera més solida que la de l'Armenia Occidental en poder turco. En ixe contexto os azerís facioron una gran mortalera d'armenios en a ciudat de Xuxi, que pasó a estar una ciudat de población azerí predominant de tot. En 1918 l'Azerbaichán ruso proclamó a suya independencia, pero en 1920 fue conquiesto por l'exercito royo y encomenzó a suya sovietización esdevenindo a Republica Socialista Sovietica d'Azerbaichán, dende a on l'exercito royo conquirió y esclafó l'Armenia independient d'entreguerras. Stalin adchudicó a rechión etnicament armenia de l'Alto Karabakh u Nagorno Karabakh a Azerbaichán, y dica se pensó adhibir tota l'Armenia sovietica en l'Azerbaichán sovietico.